Keskkonnaamet

Roheline 64, Pärnu 06.05.2025

[Info@keskkonnaamet.ee](mailto:Info@keskkonnaamet.ee)

[Tanel.turna@keskkonnaamet.ee](mailto:Tanel.turna@keskkonnaamet.ee)

Pärnumaa jahiseltside ühine pöördumine seoses Kilingi-Nõmme jahipiirkonna piiride muutmisega

Lugupeetud Tanel Türna

Palume Teil veelkord kaaluda Pärnu maakonna seitsme jahiseltsi taotlusi seoses Kilingi-Nõmme jahipiirkonna piiride muutmisega. Oleme seisukohal, et Kilingi-Nõmme jahipiirkonna piiride muutmine on jätkuvalt Keskkonnaameti pädevuses, seda ka esimeses etapis, enne uute jahipiirkondade moodustamist.

Pärnu ja Viljandi maakonna jahindusnõukogude ühisel koosolekul 14.03.2025 Keskkonnaameti poolt väljapakutud variant, et jagunemine võiks toimuda teises etapis, ei ole praktikas teostatav.

Kullipesa, Massiaru, Ora, Orajõe, Surju, Tahkuranna ja Tihemetsa jahipiirkondades halvendavad jahipidamist ja ulukite elutingimusi mitmed uued tegurid:

* Kavandatava Rail Baltic raudtee aedadega piiratud trassikoridor ja intensiivne, uute karjääride kasutusele võtmine.
* Märgalade taastamise projekti tulemusena on jahipiirkondades vähenenud nii ulukitele elupaikadeks kui ka jahipidamiseks sobiliku jahimaa suurus.
* Jahipiirkonda jäävate tiheasustusalade pindala kasvab pidevalt.
* Kaitseliidu Kikepera harjutusväli mis on aktiivses kasutuses ja seega jahipidamiseks suletud. Harjutusvälja suurus on ca 846 ha, aga omab müra mõju laiemalt kui nimetatud hektarid
* Paljud maaomanikud on näidanud meelsust, et nende maa võiks olla kohaliku jahiseltsi hallata
* Mitut jahipiirkonda läbivad suure liiklustihedusega Pärnu – Riia (Via-Baltika) ja Uulu – Valga maanteed. Nende maanteede läheduses olevad alad ei sobi ulukite elupaikadeks ja seal ei ole ohutu ka jahipidamist suure liikluskoormuse tõttu korraldada.

Eelpool nimetatud jahipiirkondadel on tegusad kohalike kogukondade esindajatest koosnevad jahiseltsid, kes on olnud riigile head ja kohusetundlikud partnerid.

Lisaks on paljud maaomanikud seda meelt, et nende maa võiks olla kohaliku jahiseltsi hallata ja Luua Metsanduskool on teinud Keskkonnaametile taotluse, et kogu kooli hallatav riigimets võiks kuuluda ühte jahipiirkonda.

Arvestades eelpool toodut loodame, et kohalike jahiseltside poolt tulnud ettepanek viib edasisele arutelule ja koostööle.

Ootame oma pöördumisele Keskkonnameti poolset tagasisidet

Lugupidamisega,

Anne-Ly Raid MTÜ Ora jahiselts

Väino Lill MTÜ Tihemetsa jahiselts

Eimar Kaldoja MTÜ Massiaru jahiselts

Uno Kask MTÜ Pärnumaa Jahimeeste Liit(Kullipesa, Surju, Orajõe, Tahkuranna jahiselts)